Awóg mí ngáwóg nālá ńdɔ fɔ́ɔ́ míńkúkúmá mísə̄ mí ngábə́ á Yórdan á yād, á miǹkǒl á édzəgəzə á sí, ai á ńtsāg máŋ mə̄ńnén ḿfág yǎ Libáŋ bə Hitít, bə Amorít, bə Kananít ai bə Perizít, bə Hivít, ai bə Yebusít bə́sə̄ bə́ ngáwé óyílí, 2bə́ bɔ̄ fə̄ kíŋ dzyǎ nə́ bálūman ai Yosué bân Ísraɛ̂l. 3Awóg bǒd yā Gabaóŋ bə́ ngawóg ḿból Yosué á ngābɔ ai Yeríko ai Aí, 4ńdɔ fɔ́ɔ́ bə́ ngákî á mə̄kə́ŋ bə́ mān koməzan byə́m, bə́ mān kāg bōzəle ai miǹtǔ miǹkúd, ai miǹtǔ mə́ńdə́ŋ mí wɔ̂n, bikob bí tɔ̄á ńladáŋ. 5Bə́ ngábə́ bəgə́ miǹtu bə́sílífas á məkǒl, ai miǹtu biwɔ́man á nyɔ́l, ḿbāŋálā bə́ ngábəgə́ á ngābə́ álɛ̌d alɛ̌d, mənyuŋ mənyuŋ. 6Ńdɔ̄ bə́ ngázu kwí á mīńkán yā Gilgal, ábə Yosué, bɔ́ ai nyé ai bɔ́n bə́ Ísraɛ̂l nâ: “Byǎsɔ́ á ńnam oyǎb, tindán tə́ ámvōé ai bíā.” 7Bɔ́n bə́ Ísraɛ̂l bɔ́ ai bə́ Hivít bā nâ: “Eyɔŋ ziŋ tə́ nâ mǐ tɔ̄á ai bía babi, éyə byǎyi lad ámvóé ai mínā yá ?” 8Ńdɔ̄ bə́ ngáyalan Yosué naa: “Bǐ nə bitúgā bíe.” Yosué nyé ai bɔ́ nâ: “Mǐ nə bəzá bēn túg, myǎsɔ́ sɔ́ vé ?” 9Bɔ́ ai nyé nâ: “Bía bitúgā bíe, byǎsɔ́ ḿbə̂ yǎ óyǎb, amú byāwódán dzwé Ńtondôbə Zambá woe, amú bī ngáwóg bə́ kələ bálɛ̂ é mam mə́sə a ngábɔ á Égîptɛn, 10ḿból á ngábɔ miǹkúkúmá mí Ámorít míbɛ̄ yā mí ngábə́ tɔá á Yórdan á yād Sihôn ǹkúkúmá yā Heshbôn bân Og ǹkúkúkúmā yā ńnǎm Bashân yǎ á ngábə́ tɔá á Ashtarot. 11Ńdɔ̄ hḿ mvīndí bod dzáán ai é bǒd yā ńnam wáán bə́ ngádzó ai bíā nâ: Nɔŋán bikaí bí dulu mǐ kə tóban ai bɔ́, mǐ kad bɔ́ nâ bí nə bitúgā byáán, ládán amvóé ai bíā. 12Ḿbāŋála wǎn nyɔ̄ná; a ngábə́ áyōŋ éyɔŋ bǐ nɔŋɔ nyé á mə̄ndá máán, ámōs bī tíege nə́ byǎzu ábə̄ mínā, énye a ńtɔa yǎ ńkōd ǹkód nyɔ̄, hə mənyuŋ mənyuŋ.